FOTO Cum se descurcă unul dintre cei mai buni tenismeni englezi, după ce a făcut pasul către baschetul profesionist
În 2012 acesta câștiga titlul de juniori la dublu la Australian Open.
Josh Ward-Hibbert și-a mutat atenția de la tenis către baschet, în 2016, în timp ce era student la Loughborough University (Leicestershire), legitimându-se la Leicester Riders pentru sezonul 2016-2017 al British Basketball League.
Are trei titluri de campion al BBL
Ulterior, a evoluat pentru Leicester Riders (2016-2020) și London Lions (2020-2023), iar în 2023 a fost racolat de Newcastle Eagles, cel mai titrat club din baschetul britanic. Reprofilarea nu a fost întâmplătoare, pentru că acesta jucase baschet în timpul petrecut la Dagfa House School din Nottingham și fusese internațional englez U16, fiind inclus în All-Tournament Team din cadrul Division B European Championships din 2010.
Poate juca pe mai multe poziții, dar postul său de bază este cel de extremă (wing). Are în palmares British Basketball League (3) și BBL Trophy (3). De asemenea, Ward-Hibbert a prins selecția pentru meciurile disputate de Marea Britanie în preliminariile FIBA EuroBasket 2025, care ocupă loc calificant în acest moment.
A câștigat Australian Open la juniori
Joshua Thomas Ward-Hibbert (30 de ani / 196cm) este născut la Mansfield (Nottinghamshire) și a avut o carieră strălucită la juniori, câștigând titlul la Australian Open (2021 / dublu, în pereche cu Liam Broady) și atingând sferturile de finală la French Open (2012 / dublu), Wimbledon (2011 / dublu), US Open (2012 / dublu) și Australian Open (2012 / simplu).
La seniori nu s-a descurcat la fel de bine, cele mai bune locuri ocupate în clasamentul ATP fiind 588 (simplu) și 305 (dublu). A câștigat un singur turneu la simplu, Tunisia F11 de la Sousse, în 2014, dar s-a impus în 13 finale ITF Futures, între 2013 și 2015.
Foto - Getty Images, jwardhibbert (Instagram)
Urmăriți SPORT.RO și pe Google News